I. Radičová, poslankyňa: (2008-05-15):
Dodala hovorkyňa ministerstva práce, sociálnych vecí a rodiny, že domov je otvorené zariadenie a viac sa približuje životnej realite ako režimovo fungujúce reedukačné domovy. Prechod zariadení vyplýval a vyplýva úplne prirodzene aj z procesu zjednocovania výkonu ústavnej starostlivosti do pôsobnosti jedného rezortu. Tento proces prebieha v určitých etapách. Začal sa už v roku 1996. Ako sa ďalej vyjadrila hovorkyňa rezortu ministerstva práce, sociálnych vecí a rodiny, citujem: „V súčasnosti sa teda ústavná starostlivosť nariadená súdom realizuje výlučne v zariadeniach pôsobnosti rezortu práce, zhruba 120 zariadení pre cca 5 200 detí s výnimkou posledných štrnástich zariadení reedukačných detských domovov a reedukačných domovov pre mládež, ktoré patria pod rezort školstva.“ Nejde o transformáciu samu osebe. Ide o to, v akej situácii máme cca 800 detí v týchto zariadeniach. Ide teda o problém, ako ich pripravujeme, aby sa v budúcnosti postavili na vlastné nohy, aby mohli sebestačne a svojprávne existovať. Upriamim vašu pozornosť na niekoľko štatistických údajov. K 31. 10. 2007, čo sú najčerstvejšie čísla, ktoré poskytuje Ústredie práce, sociálnych vecí a rodiny a ministerstvo školstva, k tomuto dátumu máme osem reedukačných detských domovov, deväť reedukačných domovov pre mládež. To, čo je podstatné, sú to domovy, kde naozaj má prebiehať prevýchova a príprava na život v realite. Teda dôraz by mal byť na prácu terapeutov, psychológov, liečebných pedagógov. Musím zdôrazniť, že pre reedukačné detské domovy je na osem týchto domovov vcelku šesť psychológov a žiaden liečebný pedagóg – nula. Pre reedukačné domovy pre mládež je na deväť zariadení šesť psychológov a dvaja liečební pedagógovia. V týchto zariadeniach podľa týchto údajov a štatistiky máme k dnešku, pardon, presne k 31. 10. 2007 v reedukačných detských domovoch 315 detí, mládež 444. Keď sa pozriete na ich zaradenie do vyučovacieho procesu, potom musím konštatovať, že na gymnáziách alebo stredných odborných učilištiach zo všetkých týchto detí máme tri, tri počtom. Všetky ostatné sú zaradené v istom type internátnej výchovy priamo pri reedukačnom domove. A musím podčiarknuť profesie, profesie od pletiarky a podobne, ktoré na trhu práce nemajú ani najmenšiu šancu sa uplatniť. Okrem týchto problémov, samozrejme, je tu problém, že v jednotlivých zariadeniach sú zaradené deti či mládež bez ohľadu na to, z akého dôvodu sa v zariadení nachádzajú. Teda pre rôzne typy porúch správania sa sú v jednom celku pod jednou strechou v jednom zariadení a miesto odbornej výchovy a kvalifikácie sa deti navzájom učia to, čo predtým možno ani netušili a neovládali. Som hlboko presvedčená, a nielen ja, že proces transformácie týchto typov zariadení je nevyhnutnosťou. Netvrdím, že nevyhnutnou podmienkou je zároveň presun spod rezortu ministerstva školstva pod ministerstvo práce, sociálnych vecí a rodiny, a preto som predkladala pozmeňujúci návrh na sociálnom výbore, aby sme rozhodnutie o transformácii alebo presune pod iný rezort posunuli o jeden rok a požiadali a uzniesli sme sa na výbore, aby nám ministerstvo školstva a aj rezort práce predložili koncepciu transformácie výchovy detí a prípravy pre život detí v týchto zariadeniach. To je ten jeden pozmeňujúci návrh. A teraz druhá poznámka – sociálnoprávna ochrana detí. Sociálny výbor realizoval poslanecký prieskum v detských domovoch z dôvodu sťažností na dlhotrvajúci priebeh priraďovania detí z detských domovov do náhradných rodín alebo pre osvojenie. Výsledok tohto poslaneckého prieskumu znel, že je možné skrátiť tento proces, že je možné uplatniť skrátený proces a zároveň, že je možné umožniť intenzívnejší kontakt potenciálnych pestúnov s deťmi, ktoré sú umiestnené v detských domovoch do rozhodnutia súdu. Pozmeňujúce návrhy, s ktorými vás oboznamoval pán spravodajca, znamenajú skrátenie tejto lehoty a urýchlenie umiestňovania detí do náhradných rodín a zároveň zintenzívnenie kontaktu s potenciálnymi náhradnými rodičmi – pestúnmi, aby sme z dôvodu rozhodovania súdu neoklieštili a nespôsobovali traumu v budovaní vzťahov medzi potenciálnym pestúnom a dieťatkom. Takže sa veľmi na vás obraciam s prosbou o podporu takýchto pozmeňujúcich návrhov. Ďakujem za pozornosť. (Potlesk.)